Comunicat de presă

11 mai 2023

**Concert omagial dedicat lui Dimitrie Cantemir, organizat de ICR Istanbul la Şerefiye Sarnıcı/Cisterna lui Teodosius**

Institutul Cultural Român „Dimitrie Cantemir”, în parteneriat cu Consulatul General al României la Istanbul și Kültür Aş din cadrul Primăriei Metropolitane Istanbul, organizează joi, 11 mai 2023, de la ora 21.00, la Şerefiye Sarnıcı/Cisterna lui Teodosius, un concert omagial dedicat personalității lui Dimitrie Cantemir (1673 – 1723) și desfășurat sub egida Anului Cantemir (2023) - 350 de ani de la nașterea și 300 de ani de la moartea marelui cărturar român.

Concertul va fi susținut de Ensemble Orient - Occident Istanbul, format din muzicienii și interpreții turci Hakan Dedeler (tanbur), Eyüpcan Açıkpazu (ney), Nurullah Ejder (kanun), Murat Süngü (violoncel), Umut Hoşgör (vioară) și Fahrettin Yarkin (percuție). Evenimentul va fi prezentat de muzicologul turc Serhan Bali, care va susține prelegerea cu titlul „Rolul lui Dimitrie Cantemir în dezvoltarea muzicii otomane”.

Repertoriul va cuprinde următoarele lucrări cantemiriene: Bayati Peşrev (Gamm-Fersa), Bestenigar Peşrev, Sazkar Peşrev, Pençgah Saz Semai, Pençgah Peşrev(Huri), Muhayyer Peşrev, Isfahan Peşrev (Nazire-i Isfahan), Buselik Peşrev, Mahur Peşrev, Büzürk Peşrev, Rast Peşrev și Hüseyni Peşrev.

Evenimentul se va desfășura într-o atmosferă culturală specială, la Şerefiye Sarnıcı, Cisterna Romană construită de Împăratul Teodosius al II –lea (408 – 450 d.Hr), care datează de aproximativ 1.600 de ani. Realizată subteran, pe o suprafață mare, cu bolți și coloane, dispune de capiteluri corintice bine conservate și decorate cu frunze de acantus. Toate sursele istorice arată că aceasta a fost construită în timpul împăratului roman Teodosius al II –lea, în jurul anului 420 d.Hr., fiind folosită la vremea respectivă ca depozit de apă. Obiectivul monumental aparține patrimoniului cultural mondial și este, în prezent, unul dintre cele mai vizitate muzee de pe mapamond.

Concertul, organizat în acest spațiu reprezentativ pentru patrimoniul cultural mondial, va reliefa contribuția marelui cărturar român - unul dintre primii teoreticieni ai muzicii otomane - la patrimoniul muzical universal și va constitui un reper pentru relațiile culturale româno-turce.